Foto: Twitter

KOPRIVNIČKA policija je u petak nakon dojave da je ispred osnovne škole u Koprivnici viđen "klaun" s nožem i maskom, u gradskom parku zatekla nekoliko tinejđera koji su u torbi imali bijele kute, maske, prsluk s printom kostura, kuhinjski nož i druge predmete.



Policijska uprava koprivničko-križevačka navodi kako je sinoć oko 17,30 zaprimila dojavu da je u blizini koprivničke OŠ „Braće Radić“ viđen „klaun“, koji je imao nož i masku, te da se udaljio biciklom.



Oko 19,15 sati policijski službenici su u gradskom parku u Koprivnici zatekli djecu rođenu 2002. i 2003. godine s biciklima, a koji su prevozili sportsku torbu. Pregledom torbe pronađena je bijela kuta, dvije maske raznih likova, platneni prsluk s otisnutim printom kostura, kuhinjski nož i drugi predmeti.



Policajci su oduzeli te predmete, a o navedenom događaju biti će podneseno izvješće Općinskom državnom odvjetništvu u Koprivnici i Centru za socijalnu skrb u Koprivnici, rekla je glasnogovornica Dijana Žagar.

